ปภ.เน้นย้ำ 58 จังหวัดเหนือ ภาคตะวันออกเฉียงเหนือ ภาคกลาง และ กทม. เตรียมรับมือพายุฤดูร้อน ช่วงวันที่ 15 - 16 เมษายนนี้
กรมป้องกันและบรรเทาสาธารณภัย (ปภ.) รายงานว่า จากการติดตามสภาพอากาศกับกรมอุตุนิยมวิทยา แจ้งเตือนประเทศไทยตอนบน จะมีพายุฤดูร้อนเกิดขึ้น ระหว่างวันที่ 15 – 16 เมษายนนี้ โดยพื้นที่ที่ได้รับผลกระทบ ได้แก่ ภาคเหนือ 14 จังหวัด  ภาคตะวันออกเฉียงเหนือ20 จังหวัด รวมถึง ภาคกลาง 24 จังหวัด และกรุงเทพมหานคร ปภ. จึงได้เน้นย้ำจังหวัดและศูนย์ป้องกันและบรรเทาสาธารณภัยเขตในพื้นที่เสี่ยงภัย ให้เตรียมพร้อมรับมือสถานการณ์ภัย โดยจัดเจ้าหน้าที่เฝ้าระวังและติดตามสถานการณ์อย่างใกล้ชิดตลอด 24 ชั่วโมง เพื่อเตรียมพร้อมเผชิญเหตุ และให้การช่วยเหลือประชาชนได้ทันที รวมถึงแจ้งเตือนประชาชนที่อยู่ในพื้นที่เสี่ยงภัยทราบล่วงหน้า เพื่อเตรียมความพร้อมรับมือสถานการณ์ภัยที่อาจเกิดขึ้นและระมัดระวังอันตรายจากฝนฟ้าคะนอง ลมกระโชกแรงส่วนประชาชนที่อยู่ในพื้นที่เสี่ยงภัย ขอให้ติดตามสภาพอากาศและข้อมูลข่าวสารจากทางราชการอย่างใกล้ชิด ขณะเกิดพายุฤดูร้อน ให้หลีกเลี่ยงการอยู่ในที่โล่งแจ้ง ใต้ต้นไม้ใหญ่ สิ่งก่อสร้าง และป้ายโฆษณาที่ไม่แข็งแรง รวมถึง ระวังอันตรายจากฟ้าผ่า ขณะที่ เกษตรกร ควรป้องกันผลิตผลทางการเกษตรที่อาจได้รับความเสียหาย